Semenya voorlopig terug op baan – sónder medikasie | Maroela Media
Caster Semenya. Foto: Reg Caldecott.
Switserland se federale hooggeregshof het Maandag in die guns van Suid-Afrika se steratleet Caster Semenya beslis en sy mag minstens voorlopig weer aan wedlope oor enige afstand deelneem. Sy hoef ook nie medikasie te gebruik om haar testosteroonvlakke te verlaag om dit te kan doen nie.
Die hof het die Internasionale Atletiekfederasie (IAAF) beveel om die bepalings, wat atlete soos Semenya verhoed om aan wedlope tussen 400 m en 'n myl deel te neem, dadelik op te skort.
"Ek is dankbaar teenoor die Switserse regters vir dié besluit. Ek hoop ná my appèl kan ek weer onbelemmerd hardloop," het Semenya gesê.
"Die Switserse hooggeregshof het welkome tydelike verligting vir Caster Semenya gebring. Dit is 'n belangrike saak wat fundamentele gevolge vir die menseregte van vroueatlete gaan inhou," het dr. Dorothee Schramm, Semenya se Switserse regsverteenwoordiger, gesê.
Ingevolge die IAAF se bepalings moet Semenya, 'n dubbele Olimpiese medaljewenner, medikasie gebruik om haar testosteroonvlakke te verlaag as sy wil deelneem aan wedlope tussen 400 m en 'n myl. Semenya is met hiperandrogenisme gediagnoseer, wat onder meer beteken sy het natuurlike hoë testosteroonvlakke. Die IAAF beskou dit as 'n onregverdige voordeel bó ander vroueatlete.
Die hooggeregshof het die IAAF tot 25 Junie gegee om te reageer. Tot dán mag Semenya deelneem sonder om aan die bepalings te voldoen.
Deel van: Atletiek, SA-nuus, Sport
WONDERLIKE nuus vir SA sport!!!!!
Ja Martin as sy waarlik 'n mediese probleem het stem ek saam.
Die IAAF moet die 400 tot myl items vir vroue skrap van al sy byeenkomste, insluitend die Wêreldkampioenskappe en Olimpiese Spele. Probleem opgelos.
Die IAAF moet net spesiale items skep vir "atlete soos" Caster Semenya.
Daar is reeds 2 ander atlete – Wambui en Nyonsabe.
Dan kan niemand tog meer kla nie.
Ek kry haar jammer. Dit is 'n genetiese probleem. Nie iets waaroor sy 'n sê het nie. Sy het haar talent geoefen en ontwikkel. Gun haar die geleentheid. Micheal Phelps se liggaam produseer minder "lactic acid" (sy spiere word nie so gou moeg nie) en niemand skop 'n bohaai daaroor op nie.